শহীদ দিবস ও আন্তর্জাতিক মাতৃভাষা দিবস উপলক্ষে সারা দেশের নিরাপত্তাব্যবস্থা জোরদার করা হয়েছে। যে কোনো ধরনের পরিস্থিতি মোকাবিলায় আইনশৃঙ্খলা রক্ষাকারী বাহিনী রয়েছে সর্বোচ্চ সতর্কতায়। পুলিশ সদর দফতর থেকে দেশের প্রতিটি জেলার পুলিশ সুপারদের এ বিষয়ে বিশেষ নোট পাঠানো হয়েছে। গুরুত্বপূর্ণ জেলার শহীদ মিনারগুলো রয়েছে গোয়েন্দা নজরদারিতে। সংশ্লিষ্ট সূত্রগুলো বলছে, পুলিশ সুপাররা নিজ নিজ জেলার আইনশৃঙ্খলা পরিস্থিতি স্বাভাবিক রাখতে জেলার পুলিশ কর্মকর্তাদের সঙ্গে কয়েক দফা বৈঠক করেছেন। পুলিশ, র‌্যাবসহ আইনশৃঙ্খলা রক্ষাকারী বাহিনীর অন্য বিভাগগুলো ইতিমধ্যে মাঠে নেমেছে। ঢাকার কেন্দ্রীয় শহীদ মিনারে থাকছে চার স্তরের নিরাপত্তা। দেশের পুরো নিরাপত্তাব্যবস্থা মনিটর করছে স্বরাষ্ট্র মন্ত্রণালয়। এদিকে ঢাকা মহানগর পুলিশ কমিশনার মো. আছাদুজ্জামান মিয়া গতকাল সকালে ঢাকার কেন্দ্রীয় শহীদ মিনার পরিদর্শন করেন। পরিদর্শন শেষে এক সংবাদ সম্মেলনে পুলিশ কমিশনার বলেন, ওই দিন ঘিরে সুনির্দিষ্ট কোনো হুমকি নেই। তবে পুলিশ সর্বোচ্চ সতর্ক অবস্থানে থাকবে। পুরো শহীদ মিনার ঘিরে থাকবে চার স্তরের নিরাপত্তা-বেষ্টনী। অতীতের অভিজ্ঞতা বিবেচনায় নিয়ে নিরাপত্তা পরিকল্পনা করা হয়েছে বলে তিনি জানান। এক প্রশ্নের জবাবে তিনি বলেন, ‘নিশ্ছিদ্র নিরাপত্তায় বইমেলা ঘিরে ফেলা হয়েছে। সরেজমিন বইমেলায় বহুবার গিয়েছি। লেখক, প্রকাশক সবার সঙ্গে কথা বলেছি।’ শহীদ মিনারের নিরাপত্তা নিশ্চিতে ঢাকা মেট্রোপলিটন পুলিশের ট্রাফিক বিভাগ নির্দেশনা জারি করেছে। সেখানে বলা হয়েছে, রাষ্ট্রপতি, প্রধানমন্ত্রী, মন্ত্রিপরিষদ সদস্য, স্পিকার, ডেপুটি স্পিকার, বিরোধীদলীয় নেতা মৎস্য ভবন থেকে দোয়েল চত্বর হয়ে শহীদ মিনারে প্রবেশ করবেন। সাধারণ মানুষ পলাশীর মোড় থেকে প্রবেশ করতে পারবে। ডিএমপি সূত্র জানায়, শহীদ দিবসে শহীদ মিনারের নিরাপত্তা নিশ্চিত করতে প্রবেশপথে থাকবে ম্যানুয়াল চেকিং ও মেটাল ডিটেক্টর চেকিং। সর্বশেষ আর্চওয়ে পার হয়ে শহীদ মিনারে সাধারণ মানুষকে প্রবেশ করতে হবে। চারদিকে থাকবে পুলিশের সতর্ক অবস্থান ও পেট্রোল ব্যবস্থা। মৎস্য ভবন থেকে নিউমার্কেট এলাকা, বিশেষ করে দোয়েল চত্বর থেকে পলাশী এলাকার প্রতিটি জায়গা সিসিটিভি ক্যামেরার আওতায় থাকবে, যা কন্ট্রোল রুম থেকে মনিটর করা হবে। আজ ২০ ফেব্রুয়ারি শহীদ মিনার ডগ স্কোয়াড দিয়ে সুইপিং করা হবে। নিরাপত্তায় নজরদারিতে শহীদ মিনারের চারপাশে থাকবে ওয়াচ টাওয়ার। পুরো এলাকায় আইনশৃঙ্খলা রক্ষাকারী বাহিনীর আট হাজার সদস্য দায়িত্ব পালন করবেন। ওই সময় কোনো ভাসমান দোকান সেখানে থাকবে না।